Ewropa de çalakîyê kurdan dewam kenê. Vizêr reyna xeylêk şaristananê Ewropa de kurdîstanijan pê çalakîyanê cîya-cîyayan azadîya Rayberê Şarê Kurdî Abdullah Ocalanî waşte.
Paytextê Almanya Berlin de aktîvîstanê Komeleya Kurdîstanijan ê Azadan a Berlinî û Meclîsê Cinîyan ê Dest-Danî pê çalakîyêke tecrîdê Îmraliyî protesto kerd. Çalakîye de paradîgmaya Rayberê Şarê Kurdî ser o semînerêk dîya. Semîner de 'Jineolojî' ser o nîqaşî ameyî kerdene. Çalakîye pê slogananê 'Biciwîyo Serek Apo', 'Bê serek cuye nêbena' qedîyaye.
Şaristanê Stuttgartî yê Almanya de aktîvîstanê TCŞ û TÊKO-JIN seba azadîya Rayberê Şarê Kurdî standêk akerd. Çalakîye de vilawekî ameyî vilakerdene û bale ameye antene hêrişanê îşxalî yê vera Zap, Metîna, Avaşînî ser.
Şaristanê Zurihî yê Swîsre de zî bi eynî waştişî hetê  Aktîvîstanê TCŞ û TÊKO-JIN çalakîya beîtatîya sîvîle ameye kerdene.
Kurdî 25ê çeleyî ra nata her çarşemeyî Cenevre de verê bînaya NYyî de çalakîya roniştişî kenê. Çalakîye de tecrîdê vera Rayberê Şarê Kurdî Abdullah Ocalanî, hêrişê îşxalî yê dewleta tirke û bêvengîya NYyî yenê protestokerdene. Çalakîye de bêvengîya NYyî ameye şermezarkerdene û xoverdayîşê gerîlayan ame selamkerdene.
Şaristanê Brukselî de rayberîya Meclîsê Cinîyan ê Bêrîtane de çarçewa Hemleya Wextê Azadîye de seba azadîya Rayberê Şarê Kurdî Abdullah Ocalanî kurdan Neteweyanê Yewbîyayeyan (NY) rê mektube erşawite.
